Gruzijas Nacionālais muzejs
Gruzijas Nacionālais muzejs (gruzīnu: საქართველოს ეროვნული მუზეუმი, sakartvelos erovnuli muzeumi) ir muzeju tīkls, kas apvieno vairākus vadošos muzejus Gruzijā. Muzejs izveidots strukturālo, institucionālo un juridisko reformu ietvaros, kuru mērķis bija modernizēt šajā tīklā apvienoto institūciju vadību, koordinēt pētniecības un izglītības darbību. Kopš tā izveidošanas 2004. gada 30. decembrī muzeju vada profesors Dāvids Lordkipanidze. Muzeja pārvalde atrodas īpašā kvartālā Šotas Rustaveli avēnijā un kvartālā atrodas vairāki šai sistēmā ietilpstoši muzeji. Šeit apkopots aptuveni pusotrs miljons eksponātu, kas atspoguļo Gruzijas, Kaukāza un Tuvo Austrumu dabu, gruzīnu un citu Kaukāza tautu pastāvēšanu un kultūru no seniem laikiem līdz mūsdienām. Muzejā glabājas petrogrāfijas, paleontoloģijas, floristikas un faunistiskās kolekcijas, bagāts arheoloģiskais un etnogrāfiskais materiāls, monētu krātuve, XIX un XX gadsimta fotogrāfijas.